ඝාතනයට ලක්වූ වෘත්තිය සමිති කටයුතු පිළිබඳ ජනාධිපති අධ්‍යක්ෂක ජෙනරාල් හිටපු පාර්ලිමේන්තු මන්ත්‍රී භාරත ලක්‍ෂ්මන් ප්‍රේමචන්ද්‍ර මහතාගේ අවසන් කටයුතු හෙට (12) වැනි බදාදා සවස 6.00ට කොලොන්නාව උමගිලිය මහජන ක්‍රීඩාංගණයේ දී සිදු කිරීමට නියමිත බව අවමංගල කමිටුව කියා සිටියි.මෛත්‍රීපාල සිරිසේන, බැසිල් රාජපක්ෂ, සුසිල් ප්‍රේමජයන්ත ඇමැතිවරු සහ බස්නාහිර පළාත් මහ ඇමැති ප්‍රසන්න රණතුංග සහ ආණ්ඩුකාර අලවිමව්ලාන යන මහත්වරුන්ගේ සහභාගීත්වයෙන් ඊයේ (10) අවමංගල කමිටුව රැස් වූ අවස්ථාවේ මේ තීරණය ගනු ලැබූ බව අවංගල කමිටු සාමාජික බස්නාහිර පළාත් සභා මන්ත්‍රී රේණුක පෙරේරා මහතා කියයි.හෙට (12) පස්වරු ප්‍රේමචන්ද්‍ර මහතාගේ කොලොන්නාව නිවෙසින් පිටවන අවමංගල පෙරහර දෙමටගොඩ මං සන්ධිය දක්වා පැමිණ මීතොටමුල්ල පාර ඔස්සේ උමගිලිය ක්‍රීඩාංගණයට ගමන් ගනී.අවමංගල පෙරහරට සහභාගි වන පාක්ෂිකයන්, වෘත්තීය සමිති, ස්වේච්ඡා සංවිධාන ආදී සියලු දෙනා 12 දින පස්වරු 2.00ට කොලොන්නාව ඔරලෝසු කණුව අසලට රැස්වන ලෙසද අවමංගල කමිටුව ඉල්ලා සිටියි.භාරත ලක්‍ෂ්මන් ප්‍රේමචන්ද්‍ර මහතාගේ අවසන් කටයුතු පූර්ණ රාජ්‍ය අනුග්‍රහයෙන් පැවැත්වීමට ද අවමංගල කමිටුව තීරණය කර ඇත..